LV Eiropas Savienības Oficiālais Vēstnesis C 267/4

Paziņojums par to, ka tiek sākta antidempinga procedūra attiecībā uz vīnskābes ievedumiem ar izcelsmi Ķīnas Tautas Republikā

(2004/C 267/05)

Saskaņā ar Padomes Regulas (EK) Nr. 384/96 (1) 5. pantu (“pamatregula”) Komisija ir saņēmusi sūdzību, kurā izvirzīts apgalvojums, ka vīnskābes ievedumi ar izcelsmi Ķīnas Tautas Republikā (“attiecīgā valsts”) tiek pārdoti par dempinga cenām, tādējādi nodarot būtisku zaudējumu Kopienas rūpniecības nozarei.

1. Sūdzība

Sūdzību 2004. gada 24. septembris iesniedza šādi ražotāji (“sūdzības iesniedzējs”), Legré-Mante SA, Industria Chimica Valenzana S.p.A, Distilleries Mazzari S.p.a., Alcoholera Vinicola Europea S.A. un Comercial Quimica Sarasa s.l., kuri saražo lielāko daļu, šajā gadījumā vairāk nekā 50 %, no kopējās Kopienas vīnskābes produkcijas.

2. Produkts

Produkts, kuru domājams pārdot par dempinga cenām, ir vīnskābe, kuras izcelsme ir Ķīnas Tautas Republikā (“attiecīgais produkts”), parasti to klasificē atbilstoši KN kodam 2918 12 00. Šis KN kods ir dots vienīgi informācijai.

3. Dempinga pieņēmums

Ņemot vērā pamatregulas 2. panta 7. punkta noteikumus, sūdzības iesniedzējs noteica normālo vērtību attiecībā uz Ķīnas Tautas Republiku, pamatojoties uz cenu šā paziņojuma 5.1. punkta c) apakšpunktā minētajā tirgus ekonomikas valstī. Dempinga sakarā izvirzītā apgalvojuma pamatā ir šādi aprēķinātas normālās vērtības salīdzinājums ar attiecīgā produkta eksporta cenām, kad to pārdod izvešanai uz Kopienu.

Pamatojoties uz to, aprēķinātā dempinga starpība ir ievērojama.

4. Apgalvojums par zaudējumiem

Sūdzības iesniedzējs ir sniedzis pierādījumus tam, ka attiecīgā produkta ievedumi no Ķīnas Tautas Republikas kopumā ir pieauguši absolūtā vērtībā un attiecībā uz tirgus daļu.

Ir izvirzīts apgalvojums, ka attiecīgā ievestā produkta apjomi un cenas cita starpā negatīvi ietekmējušas Kopienas noteikto cenu līmeni, kas būtiski un negatīvi ir ietekmējis Kopienas ražošanas nozares vispārējo darbību un finanšu stāvokli.

5. Procedūra

Komisija, pēc apspriešanās ar Padomdevēju komiteju, konstatējot, ka sūdzību iesniegusi Kopienas ražošanas nozare vai tas veikts tās vārdā un ka ir pietiekami daudz pierādījumu, lai pamatotu procesa sākšanu, sāk izmeklēšanu saskaņā ar pamatregulas 5. pantu.

5.1. Dempinga un zaudējumu noteikšanas procedūra

Izmeklēšanā nosaka, vai attiecīgais produkts ar izcelsmi Ķīnas Tautas Republikā tiek pārdots par dempinga cenām un vai šis dempings ir radījis zaudējumus.

a) Anketas

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas Kopienas ražošanas nozarei un ražotāju asociācijām Kopienā, izvedējiem/ražotājiem Ķīnas Tautas Republikā, izvedēju/ražotāju asociācijām, ievedējiem, ievedēju asociācijām, kas minētas sūdzībā, kā arī attiecīgās izvedējas valsts iestādēm.

Jebkurā gadījumā personām iepriekš pa faksu jāsazinās ar Komisiju, bet ne vēlāk kā šā paziņojuma 6. punkta a) apakšpunkta i) daļā noteiktajā termiņā, lai uzzinātu, vai tās ir minētas sūdzībā, pieprasītu anketu, ņemot vērā to, ka šā paziņojuma 6. punkta a) apakšpunkta ii) daļā minētais termiņš attiecas uz visām šīm ieinteresētajām personām.

b) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas netiek prasīta anketās, un sniegt pierādījumus. Komisijai šī informācija un pierādījumi jāsaņem šā paziņojuma 6. punkta a) apakšpunkta ii) daļā noteiktajā termiņā.

Turklāt, Komisija var uzklausīt ieinteresētas personas, ja tās to pieprasa, norādot konkrētus iemeslus, kādēļ tās būtu jāuzklausa. Šis pieprasījums jāiesniedz šā paziņojuma 6. punkta a) apakšpunkta ii) daļā noteiktajā termiņā.

c) Tirgus ekonomikas valsts izvēle

Saskaņā ar pamatregulas 2. panta 7. punkta a) apakšpunktu, lai noteiktu normālo vērtību attiecībā uz Ķīnas Tautas Republiku, ir paredzēts, ka par piemērotu tirgus ekonomikas valsti tiks izvēlēta Argentīna. Ar šo ieinteresētās personas tiek aicinātas izteikt savus apsvērumus par izvēles lietderīgumu, ievērojot īpašo termiņu, kas noteikts šā paziņojuma 6. punkta b) apakšpunktā.

d) Tirgus ekonomikas statuss

Attiecība uz tiem ievedējiem/ražotājiem Ķīnas Tautas Republikā, kuri apgalvo un sniedz pietiekamus pierādījumus, ka viņi darbojas tirgus ekonomikas apstākļos, t.i., ka tie izpilda kritērijus, kas noteikti pamatregulas 2. panta 7. punkta c) apakšpunktā, normālo vērtību noteiks saskaņā ar pamatregulas 2. panta 7. punkta b) apakšpunktu. Izvedējiem/ražotājiem, kuri plāno iesniegt pienācīgi pamatotus pieprasījumus, tas jāveic, ievērojot īpašo termiņu, kas noteikts šā paziņojuma 6. punkta c) apakšpunktā. Komisija nosūtīs pieprasījuma veidlapas visiem sūdzībā minētajiem izvedējiem/ražotājiem Ķīnas Tautas Republikā un sūdzībā minētajām izvedēju/ražotāju asociācijām, kā arī iestādēm Ķīnas Tautas Republikā.

5.2. Kopienas interešu novērtēšanas procedūra

Saskaņā ar pamatregulas 21. pantu, un, ja apstiprinās apgalvojumi par dempingu un tā radītajiem zaudējumiem, pieņems lēmumu, vai antidempinga pasākumi nav pretrunā ar Kopienas interesēm. Šā iemesla dēļ Kopienas ražošanas nozare, ievedēji, to pārstāvju asociācijas, izmantotāju pārstāvji un patērētāju pārstāvju organizācijas, ja tie pierāda, ka pastāv objektīva saikne starp viņu darbībām un attiecīgo produktu, šā paziņojuma 6. punkta a) apakšpunkta ii) daļā noteiktajā vispārējā termiņā var paziņot par sevi Komisijai un sniegt tai informāciju. Personas, kas ir rīkojušās saskaņā ar iepriekšējo teikumu, var pieprasīt uzklausīšanu, norādot konkrētos iemeslus, kāpēc tās būtu jāuzklausa, šā paziņojuma 6. punkta a) apakšpunkta ii) daļā noteiktajā termiņā. Jāpiebilst, ka saskaņā ar 21. pantu iesniegto informāciju ņems vērā tikai tad, ja iesniegšanas brīdī tai būs pievienoti faktiski pierādījumi.

6. Termiņi

a) Vispārējie termiņi

i) Termiņi, kas noteikti personām anketu vai citu pieprasījumu veidlapu pieprasīšanai

Visām ieinteresētajām personām jāpieprasa anketa vai cita pieprasījuma veidlapa pēc iespējas drīz, bet ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

ii) Termiņi, kas noteikti personām, lai tās varētu paziņot par sevi, iesniegt aizpildītas anketas un citu informāciju

Visām ieinteresētajām personām, lai to informāciju ņemtu vēra izmeklēšanā, jāpaziņo par sevi, sazinoties ar Komisiju, jāsniedz savs viedoklis un jāiesniedz aizpildītas anketas vai cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi. Jāpievērš uzmanību tam, ka tiesības izmantot lielāko daļu pamatregulā noteikto procesuālo tiesību ir atkarīgas no tā, vai personas paziņojušas par sevi minētajā termiņā.

iii) Uzklausīšana

Visas ieinteresētās personas var arī pieteikties uzklausīšanai Komisijā tajā pašā 40 dienu termiņā.

b) Konkrēts termiņš tirgus ekonomikas valsts atlasei

Izmeklēšanā iesaistītās personas var vēlēties izteikt savus apsvērumus par to, vai ir bijis lietderīgi izvēlēties Argentīnu, kuru, kā norādīts šā ziņojuma 5.1. punkta c) apakšpunktā, paredzēts noteikt par tirgus ekonomikas valsti normālās vērtības noteikšanai attiecībā uz Ķīnas Tautas Republiku. Komisijai šie apsvērumi jāsaņem 10 dienu laikā no šā paziņojuma publicēšanas Eiropas Savienības Oficiālajā Vēstnesī.

c) Konkrēts termiņš prasījumu iesniegšanai par tirgus ekonomikas statusu un/vai individuāliem noteikumiem

Pienācīgi pamatoti prasījumi par tirgus ekonomikas statusu, kā norādīts šā paziņojuma 5.1. punkta d) apakšpunktā, un/vai par individuāliem noteikumiem saskaņā ar pamatregulas 9. panta 5. punktu jāiesniedz Komisijai 21 dienas laikā no šī paziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, aizpildītas anketas un sarakste

Visi iesniegumi un pieprasījumi ieinteresētajām personām jāiesniedz rakstiski (nevis elektroniski, ja vien nav norādīts citādi, un jānorāda ieinteresētas personas nosaukums, adrese, e-pasta adrese, tālruņa un faksa numurs, un/vai teleksa numurs). Visiem rakstiskajiem iesniegumiem, ieskaitot šajā paziņojumā pieprasīto informāciju, aizpildītām anketām un sarakstei, ko ieinteresētās personas veic konfidenciāli, jābūt ar norādi “Ierobežota pieejamība” (2) un saskaņā ar pamatregulas 19. panta 2. punktu dokumentiem pievieno nekonfidenciālu versiju ar norādi “Izskatīšanai ieinteresētajām personām”.

Komisijas adrese uzziņai:

European Commission Directorate General for Trade Directorate B Office: J-79 5/16 B-1049 Brussels Fakss (+32 2) 295 65 05 Telekss COMEU B 21877.

8. Nesadarbošanās

Ja kāda ieinteresētā persona atsakās nodrošināt pieeju nepieciešamajai informācijai vai nesniedz to noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos atzinumus saskaņā ar pamatregulas 18. pantu var izdarīt, pamatojoties uz pieejamajiem faktiem.

Ja atklājas, ka kāda ieinteresētā persona sniegusi nepareizu vai maldinošu informāciju, informāciju neņem vērā un izmanto pieejamos faktus. Ja ieinteresētā persona nesadarbojas vai sadarbojas tikai daļēji un tādēļ saskaņā ar pamatregulas 18. pantu secinājumi pamatojas uz pieejamajiem faktiem, rezultāts personai var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 6. panta 9. punktu izmeklēšanu pabeigs 15 mēnešu laikā no paziņojuma publicēšanas Eiropas Savienības Oficiālajā Vēstnesī. Saskaņā ar pamatregulas 7. panta 1. punktu pagaidu pasākumus var noteikt ne vēlāk kā 9 mēnešus no šā paziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp., jaunākie grozījumi izdarīti ar Padomes Regulu (EK) Nr. 461/2004, OV L 77, 13.3.2004., 12. lpp.

(2) Tas nozīmē, ka dokuments ir tikai iekšējai lietošanai. Tas tiek aizsargāts saskaņā ar Eiropas Parlamenta un Padomes Regulas (EK) Nr. 1049/2001 4. pantu (OV L 145, 31.5.2001., 43. lpp.). Tas ir konfidenciāls dokuments saskaņā ar 19. pantu Padomes Regulā (EK) Nr. 384/96 (OV 56, 6.3.1996., 1. lpp) un 6. pantu PTO Nolīgumā par GATT 1994 VI panta īstenošanu (Antidempinga nolīgums).